
Høringsnotat

Høringsnotat vedr. bekendtgørelse om Klimarådets klimadialogforum
Bekendtgørelse om Klimarådets klimadialogforum blev sendt i ekstern høring den 7. september 2026 med frist for afgivelse af høringssvar den 5. oktober 2026. 
Der er modtaget i alt 11 høringssvar i høringsperioden. 
Følgende 11 høringsparter har fremsendt bemærkninger til udkastet til bekendtgørelsen:
· Brancheforeningen Cirkulær
· Dansk Arbejdsgiverforening
· Dansk Industri
· Dansk Offshore
· Dansk Skovforening
· Dansk Transport og Logistik
· Forbrugerrådet Tænk
· Gaia – Unge for et grønt erhvervsliv
· Mobility Denmark 
· Skib og Båd
· Teknologisk Institut
Følgende 3 høringsparter har oplyst, at de ingen bemærkninger har til udkastet til bekendtgørelsen:
· Dansk Arbejdsgiverforening
· Dansk Industri
· Skib og Båd
I det følgende vil de indkomne høringssvar blive gennemgået efterfulgt af Klima-, Energi- og forsyningsministeriets bemærkninger. Bemærkningerne er markeret med kursiv. For detaljerede oplysninger om svarenes indhold henvises der til de fremsendte høringssvar, som kan ses på Høringsportalen. 
Brancheforeningen Cirkulær anfører, at de ønsker at være indstillingsberettiget til klimadialogforum for at repræsentere de kommunale affaldsvirksomheder, som står for indsamling og håndtering af husholdningsaffald i Danmark. 
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet imødekommer ønsket. Brancheforeningen Cirkulær tilføjes derfor som indstillingsberettiget organisation til Klimarådets klimadialogforum. 
Dansk Offshore der bl.a. står for at udbygge CO2-lagre i Danmark ønsker at være indstillingsberettiget til klimadialogforum.
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet imødekommer ønsket. Dansk Offshore tilføjes derfor som indstillingsberettiget organisation til Klimarådets klimadialogforum. 
Dansk Skovforening er positive over for at fremgå af bekendtgørelsen som indstillingsberettiget organisation til klimadialogforum og have mulighed for at bidrage med skovsektorens perspektiver og erfaringer.
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet noterer sig Dansk Skovforenings positive bemærkning. Høringssvaret giver ikke anledning til ændringer i bekendtgørelsen. 
Dansk Transport og Logistisk ønsker at være indstillingsberettiget til klimadialogforum som repræsentant for den tunge vejtransport, da transportsektorens omstilling er afgørende for at nå de danske klimamål.
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet imødekommer ønsket. Dansk Transport og Logistik tilføjes derfor som indstillingsberettiget organisation til Klimarådets klimadialogforum. 
Forbrugerrådet Tænk udtrykker ønske om fortsat at bidrage til dialogen i klimadialogforum.
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet noterer sig Forbrugerrådet Tænks ønske om fortsat at bidrage til dialogen i klimadialogforum. Høringssvaret giver ikke anledning til ændringer i bekendtgørelsen. 
Gaia – Unge for et grønt erhvervsliv støtter den foreslåede bekendtgørelse, og finder det positivt at fremgå af bekendtgørelsen som indstillingsberettiget til klimadialogforum. Foreningen ser positivt på, at ungeperspektivet styrkes i klimadialogforummet og vil bidrage med et perspektiv på, hvordan ambitiøs klimapolitik kan gå hånd i hånd med et konkurrencedygtigt erhvervsliv.
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet noterer sig Gaia – Unge for et grønt erhvervslivs positive bemærkninger til bekendtgørelsen og til styrkelsen af ungeperspektivet i klimadialogforum. Høringssvaret giver ikke anledning til ændringer i bekendtgørelsen. 
Mobility Denmark tager positivt imod bekendtgørelsen og muligheden for at bidrage til klimadialogforum.
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet noterer sig Mobility Denmarks positive bemærkning om at bidrage til klimadialogforum. Høringssvaret giver ikke anledning til ændringer i bekendtgørelsen. 
Teknologisk Institut ønsker at være indstillingsberettiget til klimadialogforum og vil bidrage med at kvalificere anbefalinger fra klimadialogforum ud fra indsigt i områder som fremtidens energisystemer, cirkulær økonomi og bæredygtige materialer, grønt byggeri og en bæredygtig fødevaresektor.  
Klima-, Energi- og Forsyningsministeriets bemærkninger: 
Klima-, Energi- og Forsyningsministeriet imødekommer ønsket. Teknologisk Institut tilføjes derfor som indstillingsberettiget organisation til Klimarådets klimadialogforum.

